የኮንስትራክሽን ኢንዱስትሪ ፌዴሬሽን በቻይና ኩባንያዎች መቸገሩን አስታወቀ
የሠራተኞችን መብትን በሚጥሱና በማኅበር መደራጀትን በሚከለክሉ በኮንስትራክሽን ዘርፍ በተሰማሩ የቻይና ኩባንያዎች እየተቸገረ መሆኑን፣ ችግሩም ከአቅም በላይ እንደሆነ የኢትዮጵያ ኮንስትራክሽን እንጨት፣ ብረታ ብረት፣ ሲሚንቶና የመሳሰሉት ሠራተኛ ማኅበራት ኢንዱስትሪ ፌዴሬሽን አስታወቀ፡፡የፌዴሬሽኑ ፕሬዚዳንት አቶ ዘገየ ኃይለ ሥላሴ ለሪፖርተር እንደገለጹት፣ በመንገድ ሥራና በቀላል ባቡር መስመር ዝርጋታ በተሰማሩ የቻይና ኩባንያዎች ከሠራተኛ መብትና ጥበቃ ጋር በተያያዘ ተደጋጋሚ ውይይቶች ቢደረጉም ችግሮችን መፍታት አልተቻለም፡፡የሠራተኛን መብት ከሚጥሱና የመደራጀት መብትን ከማያከብሩ ኩባንያዎች ፌዴሬሽኑ በተደጋጋሚ ውይይት መደረጉን፣ ከዚህም ባለፈ ወደ ፍርድ ቤት ለመውሰድ የተገደዱባቸው ጉዳዮች መኖራቸውን ይናገራሉ፡፡ ይህም ቢሆን ግን በአሁኑ ወቅት ችግሩ ከአቅማቸው በላይ መሆኑን ገልጸዋል፡፡ማኅበሩ በውይይትና ጉዳዮችን ወደ ፍርድ ቤት በመውሰድ ችግሩን ለመፍታት የሚሞክር ቢሆንም፣ በተለያዩ ጊዜያት ጥያቄ የሚነሳባቸው እንደ ሲሲኢሲሲ (CCECC) ያሉ የቻይና ኮንስትራክሽን ኩባንያዎች ጋር የተፈጠረ ችግርን በውይይትም ሆነ በፍርድ ቤት መፍታት ሳይቻል፣ ኩባንያዎቹ ሥራቸውን እያጠናቀቁ ሠራተኞች በማሰናበት ላይ ናቸው ብለዋል፡፡በአሁኑ ወቅት ሠራተኞች በማኅበር እንዲደራጁ ፈቃደኛ ያልሆኑ ሃያ ያህል የቻይና ኩባንያዎች መኖራቸውን የገለጹት አቶ ዘገየ፣ ለሠራተኛና ማኅበራዊ ጉዳይ ሚኒስቴር፣ ቀደም ሲልም ለጠቅላይ ሚኒስትር ጽሕፈት ቤት ስለችግሩ አሳሳቢነት ቢጻፍም፣ የቻይና ኩባንያዎች ከፌዴሬሽኑ አቅም በላይ መሆናቸውን አስረድተዋል፡፡በሌላ በኩል ፌዴሬሽኑ ጥቅምት 1 ቀን 2008 ዓ.ም. ለአዲስ አበባ ከተማ ሠራተኛና ማኅበራዊ ጉዳይ ቢሮ የጻፈው ደብዳቤ እንደሚያመለክተው፣ ኤችኤንቤይ የተባለ የቻይና የእንጨት ሥራ ኩባንያ ከአምስት ዓመታት በፊት በድርጅቱ የሠራተኛ ማኅበር ሲቋቋም የማኅበር አመራሮችን አባርሮ እንደነበር ያስታውሳል፡፡ ከዚህ በኋላ ማኅበሩ ሌሎች አመራሮች መርጦ ከኩባንያው ጋርም የኅብረት ስምምነት አድርጎ ሲንቀሳቀስ የቆየ ቢሆንም፣ በቅርቡ በሠራተኛ ማኅበሩና በኩባንያው አመራር መካከል ግጭት መፈጠሩ በደብዳቤው ተመልክቷል፡፡ፌዴሬሽኑ ጣልቃ ገብቶ ችግሩን በውይይት ለመፍታት ቀጠሮ በተያዘ ማግሥት፣ ኩባንያው የሠራተኛ ማኅበሩን ሊቀመንበር አቶ መለስ ዘሩን፣ ምክትል ሊቀመንበሩን አቶ ፈቃዱ ሙላትና ገንዘብ ያዥ አቶ ጌትነት አብዲን አላግባብ ከሥራ ማሰናበቱን ይገልጻል፡፡ ፌዴሬሽኑ አመራሮቹ ወደ ሥራ እንዲመለሱ የድርጅቱን ሥራ አስኪያጅ ቢያነጋግርም፣ ድርጅቱ ፈቃደኛ መሆን አለመቻሉን አቶ ዘገየ ተናግረዋል፡፡ፌዴሬሽኑ ለአዲስ አበባ ከተማ ሠራተኛና ማኅበራዊ ጉዳይ ቢሮ የጻፈው ደብዳቤ በቻይናውያን አሠሪዎች እየተወሰደ ያለው ዕርምጃ፣ እንዲሁም በኢትዮጵያውያን የሚሠሩ ሥራዎች በውጭ አገር ዜጎች እየተሠሩ መሆኑ ሊታይ እንደሚገባ ያሳስባል፡፡የቻይናው የእንጨት ሥራ ኩባንያ ረዳት ሥራ አስኪያጅ ወይዘሮ ማኅሌት ገዛኸኝ የሠራተኛ ማኅበሩ አመራሮች መባረርን በማስመልከት ከሪፖርተር ለቀረበላቸው ጥያቄ ሲመልሱ፣ ‹‹የተባረሩት ሥራ እንዳይሠራ በማሳደማቸውና አልታዘዝ በማለታቸው ነው፡፡ የተባረሩት እንደ ሠራተኛ እንጂ እንደ አመራርም አይደለም፤›› ብለዋል፡፡ ጉዳዩን አስመልክቶ ደብዳቤ ለጻፈላቸው የኮንስትራክሽን ኢንዱስትሪ ፌዴሬሽንም ይህንኑ ማሳወቃቸውን ገልጸዋል፡፡